b'\n_START_ARTICLE_\nArnold Sommerfeld\n_START_SECTION_\nK\xc3\xb6nigsberg\n_START_PARAGRAPH_\nSommerfeld va estudiar matem\xc3\xa0tiques i ci\xc3\xa8ncies f\xc3\xadsiques des de 1887 a la universitat de K\xc3\xb6nigsberg, la seva ciutat natal situada a Pr\xc3\xbassia Oriental (avui Kaliningrad, territori de R\xc3\xbassia). El seu director de tesi doctoral va ser el matem\xc3\xa0tic Ferdinand von Lindemann encara que tamb\xc3\xa9 es va beneficiar de classes amb els matem\xc3\xa0tics Adolf Hurwitz i David Hilbert, i amb el f\xc3\xadsic Emil Wiechert._NEWLINE_Despr\xc3\xa9s de rebre el doctorat el 1891, Sommerfeld es va quedar a K\xc3\xb6nigsberg per tal d\'aconseguir el diploma que l\'acredit\xc3\xa9s com a professor. Va aprovar l\'examen nacional el 1892 i, tot seguit, va complir un any de servei militar obligatori fins al setembre de 1893.\n_START_SECTION_\nG\xc3\xb6ttingen\n_START_PARAGRAPH_\nA l\'octubre del 1893 es va canviar a la universitat de G\xc3\xb6ttingen la qual era el centre neur\xc3\xa0lgic de les matem\xc3\xa0tiques a Alemanya. All\xc3\xa0 es va convertir en assistent de Theodor Liebisch a l\'Institut de Mineralogia a trav\xc3\xa9s d\'un contacte personal - Liebisch havia estat professor a la universitat de K\xc3\xb6nigsberg i amic de la familia Sommerfeld. Al setembre de 1894, Sommerfeld va passar a ser assistent de Felix Klein, etapa que li va permetre aconseguir pla\xc3\xa7a de professor adjunt (sense salari). Entre les seves confer\xc3\xa8ncies destaquen les referides a equacions diferencials parcials, continguts que van passar a formar part del llibre "Lectures on Theoretical Physics" que posteriorment editaria. La col\xc2\xb7laboraci\xc3\xb3 amb Klein el va inclinar cap a l\'estudi de les matem\xc3\xa0tiques aplicades; fruit d\'aquesta col\xc2\xb7laboraci\xc3\xb3 van ser els primers quatre volums de \xc3\x9cber die Theorie des Kreisels (1903-1910), que reflecteix el canvi d\'actitud envers la mec\xc3\xa0nica que va experimentar Sommerfeld durant el llarg per\xc3\xadode d\'escriptura del tractat._NEWLINE_Durant la seva estada a G\xc3\xb6ttingen Sommerfeld va rebre la c\xc3\xa0tedra el 1896 i va con\xc3\xa8ixer a Johanna H\xc3\xb6pfner, filla de Ernst H\xc3\xb6pfner (representant del govern a la universitat). A l\'octubre de 1897, Sommerfeld comen\xc3\xa7a a exercir com professor de l\'escola de mines de Clausthal (actualment Universitat Tecnol\xc3\xb2gica de Clausthal com a successor de Wilhelm Wien. Aquesta pla\xc3\xa7a li proporciona ingressos suficients per casar-se amb Johanna H\xc3\xb6pfner. A petici\xc3\xb3 de Klein, Sommerfeld es va fer c\xc3\xa0rrec de l\'edici\xc3\xb3 d\'un cinqu\xc3\xa8 volum de "Encyklop\xc3\xa4die der mathematischen Wissenschaften" que el va mantenir ocupat del 1898 fins al 1926.\n_START_SECTION_\nAquisgr\xc3\xa0\n_START_PARAGRAPH_\nEl 1900 va obtenir pla\xc3\xa7a de professor d\'enginyeria t\xc3\xa8cnica sota la c\xc3\xa0tedra de mec\xc3\xa0nica aplicada a la universitat t\xc3\xa8cnica reial d\'Aquisgr\xc3\xa0 on va desenvolupar la teoria hidrodin\xc3\xa0mica. M\xc3\xa9s tard, a la universitat de Munic, els estudiants de Sommerfeld Ludwig Hopf i Werner Heisenberg escriuran les seves tesis doctorals sobre aquest tema.\n_START_SECTION_\nMunic\n_START_PARAGRAPH_\nEl 1906 va esdevenir professor de f\xc3\xadsica de la universitat de Munic. All\xc3\xa0 entr\xc3\xa0 en contacte amb la teoria de la relativitat d\'Albert Einstein, que encara no estava acceptada per la comunitat. Les seves contribucions matem\xc3\xa0tiques a la teoria van ajudar que els cient\xc3\xadfics m\xc3\xa9s esc\xc3\xa8ptics l\'acceptessin. Posteriorment es va convertir en un dels fundadors de la mec\xc3\xa0nica qu\xc3\xa0ntica, i molts dels seus deixebles es van fer famosos - els m\xc3\xa9s importants Werner Heisenberg i Wolfgang Pauli. _NEWLINE_L\'any 1922, Sommerfeld va visitar Barcelona, convidat del cient\xc3\xadfic catal\xc3\xa0 Esteban Terradas i Illa, en el marc dels Cursos Monogr\xc3\xa0fics d\'Alts Estudis d\'Intercanvi, promoguts per la Mancomunitat de Catalunya._NEWLINE_El 1927 Sommerfeld va aplicar les estad\xc3\xadstiques de Fermi-Dirac al model de Drude dels electrons en els metalls. La nova teoria resolia molts dels problemes predint les propietats t\xc3\xa8rmiques del model emprat. _NEWLINE_Sommerfeld va morir el 1951 a Munic a causa de les ferides d\'un accident de tr\xc3\xa0nsit.'